Igric (súťaž)

Igric je názov slovenskej súťaže o tzv. tvorivé ceny a prémie, ktorej cieľom je podporovať pôvodnú audiovizuálnu tvorbu – osobitne jej tvorcov. Od roku 1995 ju každoročne vyhlasujú Slovenský filmový zväz (SFZ), Únia slovenských televíznych tvorcov (ÚSTT) a Literárny fond (LF). 
Na rozdiel od filmársky akademických Slnk v sieti, Igricovia sú formálne voľnejším, širokospektrálnejším ocenením, garantovaným tiež finančnou odmenou. V susednom Česku sú tak porovnateľné s tamojšími nerentabilnými cenami zvané Trilobit(y).
Organizátori súťaže.
SloFITEZ alias SFZ.
SloFITEZ– čoby lokálne organizovaná zložka pôvodne spoločného Zväzu čs. filmových a televíznych umelcov (FITEZ)– je dnes známy pod identitou Slovenský filmový zväz (SFZ). 
FITEZ vznikol v novembri 1965 ako nástupca vtedy iba filmovej zložky včlenenej do Zväzu čs. divadelných umelcov (z r. 1959), prípadne až toho duálneho Zväzu čs. divadelných a filmových umelcov (z r. 1961), v rámci ktorého na báze samostatnej sekcie fungovali tiež zamestnanci ČST (od r. 1964). Po federalizácii spoločného štátu sa tento vo februári 1969 oficiálne rozdelil na český (ČeFITES) a slovenský (SloFITEZ). Vzhľadom však k politickému zákazu činnosti FITEZu, k januáru 1970 zanikli obidve jeho zložky.
SLF alias LF.
SloFITEZ ocenenia založil v roku 1967 spolu so Slovenským literárnym fondom (po r. 1992 LF), ktorý mal súťaž zastrešovať finančne. Po 24 rokoch jej nedobrovoľného prerušenia, obaja pôvodní organizátori tradíciu vyhlasovania spoločných cien obnovili pod svojimi aliasmi. 
ÚSTT.
Počnúc šiestym ročníkom (1995) sa ocenenia vyhlasujú v už rozšírenej spolupráci s Úniou slovenských televíznych tvorcov (ÚSTT), ktorá v období predchádzajúcich dvoch rokov organizovala ešte po boku STV svoje vlastné ceny známe ako Telemúzy.
História cien/prémií.
Koncept.
Obzvlášť prvé ročníky sa cena odovzdávala neviazane a za početné umelecké výkony – s ohľadom na špecifické príspevky, no bez zreteľa na konkrétny žáner alebo médium. Inokedy oblasti jej hodnoteného záujmu presahovali už vymedzené kategórie. 
Jej časté označenie „filmová“ preto nie je presné. Od doby svojho vzniku sa ocenenia z rôznych príčin udeľovali tiež prevažne či výlučne v zastupení televíznych diel, v dôsledku čoho ich voľný formát neraz čelil kritike. Hrozil im opätovný zánik, príležitostne musel byť ich slávnostný ceremoniál pre nedostatok financíí preložený.
Kandidátov na Igricov môžu navyše navrhovať rozličné nezávislé subjekty, a to producenti i samotní tvorcovia, profesijné aj umelecké združenia, študenti filmových škôl alebo dokonca členovia predsedajúcej poroty.
Štatút.
Ako taký sa riadi schémou – jedna dotovaná cena spolu s jej vecným symbolom i diplomom víťazovi, maximálne dve prémie a s diplomami ďalším dvom kandidátom, v dôsledku čoho sú obvykle odmeňovaní desiatky umelcov. Štatút súťaže sa však v jej novodobej histórii často obmieňal a v mnohých oblastiach sa ceny pravidelne neudeľovali, vrátane trebárs tej čestnej, ktorá bola v priebehu 34 doterajších ročníkov zastúpená iba 21-krát (dva razy ju paradoxne získala rovnaká osobnosť). 
Soška.
Symbolom ceny je rovnomenná soška z bronzovej zliatiny od akademickej sochárky Erny Masarovičovej. Plastika meria 33,8 cm, váži 2,4 kg a jej výrobná cena je údajne 340 €. Po smrti jej autorky ju začal umelecky stvárňovať už Andrej Margoč.
Kategórie.
Podľa monografie mapujúcej päť prvých dekád LF, ceny Igric sa počas raných ročníkov (19671969) udeľovali za „najlepšie umelecké výkony vo filme“ či seriáli bez prípadného členenia do menovitých kategórií – doslova: za réžiu, kameru, scenár, postavu al. herecký výkon, dramaturgickú činnosť a pod. Výročné správy k cenám a – v ich novodobej ére – prémiám navyše, začali zvyšní spoluorganizátori zverejňovať až v polovici druhej dekády 21. storočia. Pre informačné účely tak slúžili len dva inštrumentálne zoznamy zverejnené na oficiálnych stránkach; jeden vecný s menami ocenených umelcov, druhý podľa príslušných titulov a s ocenenými výkonami. 
Ceny i prémie sú udeľované vždy umelcom, nie samostatným audiovizuálnym dielam alebo ich producentom.